A BIZOTTSÁG 1298/2007/EK RENDELETE
(2007. november 6.)
a Bizottság 900/2007/EK rendeletének harmadik országok és az Európai Unió tagállamainak a Közösség vámterületén kívül eső területeinek megkülönböztetése érdekében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 40. cikke (1) bekezdésének g) pontjára,
mivel:
(1)
A fehér cukorra alkalmazandó export-visszatérítéseknek a 2007/2008-as gazdasági év végéig történő megállapítására irányuló folyamatos pályázati felhívásról szóló, 2007. július 27-i 900/2007/EK bizottsági rendelet (2) 1. cikke folyamatos pályázati felhívást hirdet meg a 1701 99 10 KN-kód alá tartozó fehér cukorra alkalmazandó export-visszatérítés megállapítása céljából valamennyi rendeltetési hely vonatkozásában - Andorra, Gibraltár, Ceuta, Melilla, az Apostoli Szentszék (Vatikánvárosi Állam), Liechtenstein, Livigno és Campione d’Italia közigazgatási területe, Helgoland, Grönland, a Feröer szigetek, a Ciprusi Köztársaság azon területei, ahol a Ciprusi Köztársaság kormánya nem gyakorol tényleges ellenőrzést, Albánia, Horvátország, Bosznia és Hercegovina, Szerbia (3), Montenegró és Macedónia Volt Jugoszláv Köztársaság kivételével.
(2)
Annak érdekében, hogy elkerülhető legyen e rendeltetési helyek státuszának félreértelmezése, különbséget kell tenni harmadik országok és az Európai Unió tagállamainak azon területei között, amelyek kívül esnek a Közösség vámterületén.
(3)
A 900/2007/EK rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 900/2007/EK rendelet 1. cikke (1) bekezdésének helyébe a következő szöveg lép:
„(1) Folyamatos pályázati felhívásra kerül sor a 1701 99 10 KN-kód alá tartozó fehér cukorra alkalmazandó export-visszatérítés valamennyi rendeltetési hely vonatkozásában történő megállapítása céljából, kivéve
a)
harmadik országok: Andorra, az Apostoli Szentszék (Vatikáni Városállam), Liechtenstein, Albánia, Horvátország, Bosznia és Hercegovina, Macedónia Volt Jugoszláv Köztársaság, Szerbia (4) és Montenegró;
b)
az Európai Unió tagállamainak a Közösség vámterületén kívül eső területei: Gibraltár, Ceuta, Melilla, Livigno és Campione d'Italia közigazgatási területe, Helgoland, Grönland, a Feröer szigetek, a Ciprusi Köztársaság azon területei, ahol a Ciprusi Köztársaság kormánya nem gyakorol tényleges ellenőrzést.
Az első albekezdésben említett folyamatos pályázati felhívás érvényességi ideje alatt részleges pályázati felhívásokat írnak ki.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 6-án.